Kam ta’minlangan oilalar farzandlarining umumta’lim muassasalaridagi kuni uzaytirilgan guruhlarda o‘qishini moddiy jihatdan qo‘llab-quvvatlash chora-tadbirlari to‘g‘risida

Respublikada kam ta’minlangan oilalar, xotin-qizlar va yoshlarni qo‘llab-quvvatlash, ularning bilim olish imkoniyatlarini kengaytirish hamda kam ta’minlangan oilalar farzandlarining umumta’lim muassasalarida kuni uzaytirilgan guruhlarda o‘qishini moddiy jihatdan qo‘llab-quvvatlash maqsadida Vazirlar Mahkamasi qaror qiladi:
 1. O‘zbekiston Respublikasi Moliya vazirligi, Xalq ta’limi vazirligi, Mahalla va oilani qo‘llab-quvvatlash vazirligi hamda Yoshlar ishlari agentligining kam ta’minlangan oilalar farzandlarining umumta’lim muassasalaridagi kuni uzaytirilgan guruhlarda bolalar ta’minoti uchun ota-onalar to‘lovini “Ayollar daftari”ga kiritilgan xotin-qizlarni qo‘llab-quvvatlash jamg‘armasi, “Yoshlar daftari”ga kiritilgan yoshlarni qo‘llab-quvvatlash jamg‘armasi va “Saxovat va ko‘mak” jamg‘armasi mablag‘lari hisobidan qoplab berish to‘g‘risidagi takliflari ma’qullansin.
 2. Belgilansinki, umumta’lim muassasalaridagi kuni uzaytirilgan guruhlarda bolalar ta’minoti uchun ota-onalar to‘lovlari “Ijtimoiy himoya yagona reyestri” axborot tizimi orqali kam ta’minlangan deb e’tirof etilgan:
 “Ayollar daftari”ga kiritilgan xotin-qizlarning farzandlari uchun — “Ayollar daftari”ga kiritilgan xotin-qizlarni qo‘llab-quvvatlash jamg‘armasi mablag‘lari hisobidan;
 “Yoshlar daftari”ga kiritilgan kam ta’minlangan oilalar farzandlari uchun — “Yoshlar daftari”ga kiritilgan yoshlarni qo‘llab-quvvatlash jamg‘armasi mablag‘lari hisobidan;
 “Temir daftar”ga kiritilgan oilalarning farzandlari uchun — “Saxovat va ko‘mak” jamg‘armasi mablag‘lari hisobidan;
 “Ayollar daftari”, “Yoshlar daftari” va “Temir daftar”ga kiritilmagan oila (shaxs)larning farzandlari va yoshlar uchun — “Saxovat va ko‘mak” jamg‘armasi mablag‘lari hisobidan qoplab beriladi.
 3. Quyidagilarni nazarda tutuvchi Kam ta’minlangan oilalar farzandlarining umumta’lim muassasalaridagi kuni uzaytirilgan guruhlarda bolalar ta’minoti uchun ota-onalar to‘lovini qoplab berish tartibi to‘g‘risidagi nizom 1-ilovaga muvofiq tasdiqlansin:
 kam ta’minlangan oilalar farzandlarining umumta’lim muassasalaridagi kuni uzaytirilgan guruhlarda o‘qishga xohish va imkoniyatlarini o‘rganish hamda o‘qish istagida bo‘lganlarning ro‘yxatlarini shakllantirish; 
 kam ta’minlangan oilalar farzandlarining umumta’lim muassasalaridagi kuni uzaytirilgan guruhlarda o‘qishi uchun ota-onalar to‘lovini “Ayollar daftari”ga kiritilgan xotin-qizlarni qo‘llab-quvvatlash jamg‘armasi, “Yoshlar daftari”ga kiritilgan yoshlarni qo‘llab-quvvatlash jamg‘armasi hamda “Saxovat va ko‘mak” jamg‘armasi mablag‘lari hisobidan qoplab berish tartibi.
 4. Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari rahbarlari, kam ta’minlangan oilalar farzandlarining umumta’lim muassasalaridagi kuni uzaytirilgan guruhlarda bolalar ta’minoti uchun ota-onalar to‘lovlari o‘z vaqtida qoplab berilishini va kuni uzaytirilgan guruhlarda bolalarning qatnovini har chorakda kamida bir marta puxta tahlil qilgan holda, joylarda ko‘rilayotgan choralar samaradorligi to‘g‘risida mas’ul tashkilotlar rahbarlari bilan birgalikda tegishli xalq deputatlari mahalliy kengashlarida hisobot berib borsinlar. 
 5. O‘zbekiston Respublikasi Hukumatining 2-ilovaga muvofiq ayrim hujjatlariga o‘zgartirish va qo‘shimchalar kiritilsin.
 6. O‘zbekiston Respublikasi Xalq ta’limi vazirligi manfaatdor vazirliklar va idoralar bilan birgalikda o‘zlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin.
 7. Mazkur qarorning bajarilishini nazorat qilish O‘zbekiston Respublikasi Bosh vazirining moliya-iqtisodiyot va kambag‘allikni qisqartirish masalalari bo‘yicha o‘rinbosari — iqtisodiy taraqqiyot va kambag‘allikni qisqartirish vaziri J.A. Qo‘chqorov hamda O‘zbekiston Respublikasi Bosh vazirining ijtimoiy rivojlantirish masalalari bo‘yicha o‘rinbosari B.A. Musayev zimmasiga yuklansin. 
 1. Mazkur Nizom “Ijtimoiy himoya yagona reyestri” axborot tizimi orqali kam ta’minlangan deb e’tirof etilgan oila (shaxs)larning (keyingi o‘rinlarda — kam ta’minlangan oilalar) farzandlarini umumta’lim muassasalari va ayrim fanlar chuqur o‘rganiladigan davlat ixtisoslashtirilgan umumta’lim muassasalaridagi (keyingi o‘rinlarda — umumta’lim muassasalari) kuni uzaytirilgan guruhlarda bolalar ta’minoti uchun ota-onalar to‘lovini (keyingi o‘rinlarda — to‘lov) “Ayollar daftari”ga kiritilgan xotin-qizlarni qo‘llab-quvvatlash jamg‘armasi, “Yoshlar daftari”ga kiritilgan yoshlarni qo‘llab-quvvatlash jamg‘armasi hamda “Saxovat va ko‘mak” jamg‘armasi (keyingi o‘rinlarda — jamg‘armalar) mablag‘lari hisobidan qoplab berish tartibini belgilaydi.
 2. To‘lov jamg‘armalar mablag‘lari hisobidan har bir bolaga o‘quv yili davomida bir oy uchun bazaviy hisoblash miqdorining 25 foizigacha bo‘lgan miqdorda qoplab beriladi.
 3. Ushbu Nizom O‘zbekiston Respublikasi Prezidentining 2010-yil 24-dekabrdagi PQ-1449-son qaroriga asosan umumta’lim muassasalaridagi kuni uzaytirilgan guruhlarda bolalar ta’minoti uchun ota-onalar to‘lovidan ozod etilgan kam ta’minlangan oilalarning farzandlariga nisbatan tatbiq etilmaydi.
 4. Kam ta’minlangan oilalar farzandlarining ro‘yxatlarini shakllantirish va umumta’lim muassasalaridagi kuni uzaytirilgan guruhlarda bolalar ta’minoti uchun ota-onalar to‘lovlarni qoplab berish ushbu Nizomning 1-ilovasiga muvofiq sxema bo‘yicha amalga oshiriladi.
 5. Tuman (shahar) xalq ta’limi bo‘limlari umumta’lim muassasalari bilan birgalikda har yili 1-avgustga qadar O‘zbekiston Respublikasi Xalq ta’limi vazirligining “Ijtimoiy himoya” axborot tizimida mavjud bo‘lgan o‘quvchilar to‘g‘risidagi ma’lumotlar asosida tegishli umumta’lim muassasalarida ta’lim olayotgan kam ta’minlangan oilalar farzandlarini aniqlaydi.
 Bunda, aniqlangan ro‘yxatlardan umumta’lim muassasalarining kuni uzaytirilgan guruhlarida o‘qish istagi bo‘lmagan hamda to‘lov to‘lashdan ozod etilgan kam ta’minlangan oila farzandlari chiqarib tashlanadi.
 6. Tuman (shahar) xalq ta’limi bo‘limlari bo‘ysunuvidagi umumta’lim muassasalari bilan birgalikda har yili 5-avgustga qadar ushbu Nizomning 2-ilovasiga muvofiq umumta’lim muassasalaridagi kuni uzaytirilgan guruhlarda o‘qish istagida bo‘lgan hamda to‘lov to‘lashdan ozod etilmagan kam ta’minlangan oilalarning farzandlari ro‘yxatini shakllantiradi. 
 Ro‘yxatlarni shakllantirish jarayonida umumta’lim muassasalari tuman (shahar) mahalla va nuroniylarni qo‘llab-quvvatlash bo‘limi bilan birgalikda kam ta’minlangan oilalar farzandlarining umumta’lim muassasalaridagi kuni uzaytirilgan guruhlarda o‘qishga bo‘lgan xohish va imkoniyatlarini ular bilan suhbat o‘tkazish orqali o‘rganadi va inobatga oladi.
 7. Shakllantirilgan ro‘yxatlar har yili 10-avgustga qadar tuman (shahar) mahalla va nuroniylarni qo‘llab-quvvatlash bo‘limi, Yoshlar ishlari agentligi bo‘limi, “Mahalla” xayriya jamoat fondining bo‘limi bilan kelishiladi va xalq deputatlari tuman (shahar) kengashiga tasdiqlash uchun kiritiladi.
 Bunda, ushbu ro‘yxatlar tuman (shahar) xalq ta’limi bo‘limlari tomonidan mahalla va nuroniylarni qo‘llab-quvvatlash bo‘limi, Yoshlar ishlari agentligi bo‘limi, “Mahalla” xayriya jamoat fondining bo‘limi bilan elektron ravishda (elektron tizim orqali) kelishiladi hamda xalq deputatlari tuman (shahar) Kengashiga kelishuv xatlarini ilova qilgan holda kiritadi.
 8. Xalq deputatlari tuman (shahar) kengashining kam ta’minlangan oilalarning umumta’lim muassasalaridagi kuni uzaytirilgan guruhlarda o‘qiydigan farzandlarining to‘lovlarini qoplab berish to‘g‘risidagi qarori (keyingi o‘rinlarda — qaror) qabul qilinganidan so‘ng bir kun ichida tuman (shahar) xalq ta’limi bo‘limi mazkur qarorni tegishli umumta’lim muassasalariga yetkazadi.
 Umumta’lim muassasasi qaror kelib tushgan kundan boshlab uch kun ichida mazkur qarorda nazarda tutilgan o‘quvchilarning ota-onalari (yoki ularning o‘rnini bosuvchi shaxslar) bilan shartnoma tuzadi.
 Tuzilgan shartnomalarning nusxalari xalq deputatlari tuman (shahar) Kengashi qarori qabul qilingandan keyin o‘n kun ichida jamlanadi va tegishliligi bo‘yicha tuman (shahar) hokimligi va “Mahalla” xayriya jamoat fondi bo‘limiga belgilangan tartibda to‘lovlarni amalga oshirish uchun yuboriladi.
 9. To‘lov quyidagi manbalar hisobidan qoplab beriladi:
 “Ayollar daftari”ga kiritilgan va kam ta’minlangan oiladagi xotin-qizlarning farzandlari uchun — “Ayollar daftari”ga kiritilgan xotin-qizlarni qo‘llab-quvvatlash jamg‘armasi mablag‘lari hisobidan;
 “Yoshlar daftari”ga kiritilgan yoshlar uchun — “Yoshlar daftari”ga kiritilgan yoshlarni qo‘llab-quvvatlash jamg‘armasi mablag‘lari hisobidan;
 “Temir daftar”ga kiritilgan oilalarning farzandlari uchun to‘lovlar — “Saxovat va ko‘mak” jamg‘armasi mablag‘lari hisobidan;
 “Ayollar daftari”, “Yoshlar daftari” va “Temir daftar”ga kiritilmagan oilalarning farzandlari va yoshlar uchun to‘lovlar — “Saxovat va ko‘mak” jamg‘armasi mablag‘lari hisobidan.
 10. Tuman (shahar) hokimligi va “Mahalla” xayriya jamoat fondi bo‘limining buxgalteriya bo‘limi tomonidan to‘lov o‘quv yili (sentyabr — may oylari) davomida oyma-oy to‘lab boriladi. Joriy oy uchun to‘lov shu oyning o‘ninchi sanasidan kechiktirmasdan amalga oshiriladi.
 11. Kam ta’minlangan oilalar farzandlari kuni uzaytirilgan guruhga oy davomida to‘liq qatnashmagan hollarda, to‘lov to‘liq bo‘lmagan oy uchun, ya’ni bola amalda kuni uzaytirilgan guruhga qatnashgan kunlar uchun to‘lanadi.
 Bunda bolaning kuni uzaytirilgan guruhga kelmagan kunlari soni bir kunlik to‘lov miqdoriga ko‘paytirilib, keyingi oy uchun to‘lov summasi chiqqan summaga kamaytiriladi.
 12. Bir kunlik to‘lov miqdori oylik to‘lov miqdorini kuni uzaytirilgan guruh ish kunlarining rejadagi soniga bo‘lish yo‘li bilan aniqlanadi.
 13. To‘lov ota-onalar bilan umumta’lim muassasasi o‘rtasida tuzilgan shartnoma asosida amalga oshiriladi.
 Shartnomalar bir o‘quv yili uchun tuziladi.
 14. To‘lov umumta’lim muassasasiga xizmat ko‘rsatuvchi tegishli g‘aznachilik bo‘linmasining hududiy g‘aznachilik hisobvarag‘iga o‘tkaziladi.
 15. Tuman (shahar) xalq ta’limi bo‘limi umumta’lim muassasasidagi kuni uzaytirilgan guruhga kelmagan o‘quvchilar, kelmagan kunlar, ota-onalar (yoki ularning o‘rnini bosuvchi shaxslar) bilan umumta’lim muassasasi o‘rtasida tuzilgan shartnomaning bekor qilinganligi yoki to‘lov to‘xtatilganligi to‘g‘risidagi ma’lumotlarni har o‘quv yili oyining 5-sanasiga qadar umumta’lim maktablari kesimida tuman (shahar) hokimligi va “Mahalla” xayriya jamoat fondi bo‘limiga taqdim etib boradi.
 16. Ota-onalar tomonidan shartnoma shartlarining zarur darajada bajarilmasligi, bolaning umumta’lim muassasasidagi kuni uzaytirilgan guruhlarda qatnashmasligi yoki o‘qishning boshqa muassasaga o‘tkazilishi to‘lovni to‘xtatish uchun asos bo‘ladi.
 17. Mazkur Nizom talablari buzilishida aybdor bo‘lgan shaxslar qonunchilikka muvofiq javobgar bo‘ladi.
 1. Vazirlar Mahkamasining “Yoshlarni ijtimoiy qo‘llab-quvvatlash bo‘yicha qo‘shimcha chora-tadbirlar to‘g‘risida” 2021-yil 11-martdagi 132-son qarorida:
 a) 3-band quyidagi mazmundagi o‘n birinchi xatboshi bilan to‘ldirilsin:
 “Yoshlar daftari”ga kiritilgan kam ta’minlangan oilalarning umumta’lim muassasalaridagi kuni uzaytirilgan guruhlarga qatnayotgan har bir farzandi uchun to‘lovni o‘quv yili davomida har bir oy uchun BHMning 25 foizigacha bo‘lgan miqdorda qoplashga;”;
 b) o‘n birinchi xatboshi o‘n ikkinchi xatboshi deb hisoblansin;
 v) 1-ilovaning 5-bandi quyidagi mazmundagi o‘n birinchi xatboshi bilan to‘ldirilsin:
 “Yoshlar daftari”ga kiritilgan kam ta’minlangan oilalarning umumta’lim muassasalaridagi kuni uzaytirilgan guruhlarga qatnayotgan har bir farzandi uchun to‘lovni o‘quv yili davomida har bir oy uchun BHMning 25 foizigacha bo‘lgan miqdorda qoplashga;”. 
 g) o‘n birinchi xatboshi o‘n ikkinchi xatboshi deb hisoblansin.
 2. Vazirlar Mahkamasining 2020-yil 22-apreldagi 213-f-son farmoyishi bilan tasdiqlangan “Saxovat va ko‘mak” jamg‘armasi to‘g‘risidagi nizomning 6-bandi “ta’minlash” so‘zidan keyin “, shuningdek, “Temir daftar”ga kiritilgan yoki “Yoshlar daftari”, “Ayollar daftari” va “Temir daftar”ga kiritilmagan kam ta’minlangan oilalarning farzandlari uchun umumta’lim muassasalaridagi kuni uzaytirilgan guruhlardagi to‘lovni qoplash” so‘zlari bilan to‘ldirilsin.